**castelul**

*NADA N.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

castelul

Vreau un castel.

Cred că l-am vrut

de când pot să-mi aduc aminte -

probabil de când m-am născut.

Țin minte că nu voiam păpuși,

nici jucării de pluș.

Iubeam doar cutia cu cuburi. Din ele

puteam construi castele.

Doar că erau prea mici ca să încapă în ele

toate zânele din caietele mele.

Voiam un castel

care să le adăpostească pe toate.

Un castel

cu grădini suspendate,

un castel

cu scări în spirală urcând către cer.

Și chiar am construit câte o parte din el.

Câte o arcadă,

câte un turn,

câte un crenel.

Unele prea târziu,

altele prea altfel..

A trecut peste mine o viață

și încă mai vreau un castel.